### Beslutningstema

Der skal træffes beslutning om anlægsbevilling og frigivelse af rådighedsbeløb til etablering af stordagpleje i bygningen Skolevej 7 i Tønder. Bygningen bruges i dag af Dagplejen til legestuegrupper.

### Sagsfremstilling

Børn- og Skoleudvalget er løbende orienteret om vanskeligheder med at rekruttere dagplejere. Det gælder både på landsplan og i Tønder Kommune generelt. Tønder by er særlig udfordret, hvilket har medført, at der er oprettet ekstra småbørnspladser i daginstitutioner. Alle pladser i Tønder by er i brug, og forvaltningen anviser pladser i omkringliggende byer. Senest er småbørnsgrupperne i [adresse] og Jacob Møller også fyldt op, og der anvises pladser i [adresse].

Der er kommet flere henvendelser fra forældre, der er utilfredse med, at de ikke kan får deres børn passet i Tønder. Det er især en udfordring for familier med flere børn, når de skal aflevere både i og udenfor Tønder.

På [adresse] Tønder ejer kommunen et tidligere parcelhus, som i dag bruges 3 dage om ugen af dagplejere, der mødes i legestuegrupper. Dette hus kan omdannes til en stordagpleje med 10 børn og 3 voksne. Lovgivningen kræver, at dagpleje skal foregå i private hjem eller hjemlige rammer. Skolevej 7 kan godkendes i forhold til dette. Der skal findes andre egnede lokaler til dagplejens legestuegrupper.

I stordagplejen ansættes to medarbejdere som dagplejere og en som gæstedagplejer. Der indskrives 4 børn til hver af de to dagplejere. Derudover er der plads til 2 børn i gæstepleje. I praksis indgår de tre medarbejdere i en turnus, så stordagplejen er bemandet i samme åbningstid som en almindelig dagpleje.

For børn og forældre vil det være en fordel, at børnene afleveres samme sted og til de samme voksne hver dag. Kasper Krogh giver børnene mulighed for at udvikle deres sociale kompetencer i hjemlige rammer med kendte voksne. I løbet af dagen har medarbejderne mulighed for at tilgodese både større og mindre børnefællesskaber, alt efter børnenes behov og de forskellige pædagogiske aktiviteter.

Det vurderes, at der kan rekrutteres medarbejdere til stordagplejen, da vilkårene er anderledes end i almindelig dagpleje:

* I eget hjem står en dagplejer til rådighed 48 timer pr. uge. Dagplejere, der ansættes uden for eget hjem, arbejder maks. 37 timer pr. uge.
* Dagplejere i eget hjem skal betale børnenes mad og de øgede driftsudgifter i egen bolig. Som kompensation har dagplejerne et skattefradrag. I stordagplejen betaler kommunen driftsudgifter til bygningen, og børnene har madpakke med som i småbørnsgrupper.
* Dagplejere i eget hjem mødes med kolleger i legestue én gang ugentligt. I stordagpleje har medarbejderne mulighed for daglig sparring og social kontakt med kolleger.

[adresse] er en af de første kommuner, der har afprøvet en model med stordagpleje. En evaluering viser, at medarbejderne i stordagplejen er meget tilfredse med deres arbejde. Forældre, der har deltaget i evalueringen, er også tilfredse med ordningen.

I 2023 udgør taksten for heldagsplads 2.753 kr. i dagpleje og 3.301 kr. i småbørnsgruppe. Taksten i stordagpleje vil være den samme som i almindelig dagpleje. Det vil medføre en begrænset merudgift for forældrene, da de skal give barnet madpakke med.

For kommunen drift forventes en begrænset merudgift, der finansieres af det eksisterende budget til Dagplejen.

Anlæg

Af hensyn til både børnemiljø og arbejdsmiljø kræver det nogle bygningsmæssige ændringer, når huset skal bruges dagligt af den samme gruppe børn og voksne. Bl.a. skal et badeværelse renoveres, så der skal gøres plads til et hæve-sænke puslebord.

Der er udarbejdet overslagsbudget, som udover ombyning af badeværelse omfatter flytning af indgang og garderobe, hvilket vil give et bedre flow i huset. Overslagsbudgettet udgør 380.000 kr.

### Økonomi

På investeringsoversigten for 2023 er afsat 3 mio. kr. til anlægsudgifter afledt af dagtilbudsanalysen. Det foreslås at anlægsudgiften på 380.000 kr. afholdes af dette beløb.

### Lovgrundlag

Dagtilbudsloven.

### Direktøren for Børn, Unge og Social indstiller,

at der etableres stordagpleje i bygningen Skolevej 7, Tønder pr. 1. marts 2023,

at der gives anlægsbevilling og frigives rådighedsbeløb på 380.000 kr. fra midler afsat til anlægsudgifter afledt af dagtilbudsanalysen, og

at indstillingen videresendes til Økonomiudvalget og Kommunalbestyrelsen.

Beslutning fra Børn- og Skoleudvalget, 6. december 2022, pkt. 4:
Indstillingen anbefales.

Beslutning fra Økonomiudvalget, 15. december 2022, pkt. 22:

Indstillingen anbefales.

### Beslutning

Indstillingen godkendt.